## Statut Umirovljeničkog fonda

### NN 119/2005 (10.10.2005.), Statut Umirovljeničkog fonda

# UMIROVLJENIČKI FOND

**2170**

Na temelju članka 15. stavak 1. alineja 1.
Zakona o Umirovljeničkom fondu (»Narodne novine« broj 93/05-u daljnjem tekstu:
Zakon), Upravni odbor Fonda na 2. sjednici donosi

## STATUT

### UMIROVLJENIČKOG FONDA

I. UVODNE ODREDBE

Članak 1.

Ovaj Statut je temeljni akt Umirovljeničkog
Fonda.

Statutom se uređuju uvjeti i pravila poslovanja
a naročito:

1. ime, status i članstvo u Fondu,

2. upravljanje imovinom Fonda,

3. vrednovanje imovine Fonda,

4. kriteriji raspolaganja udjelima Fonda,

5. naknade iz imovine Fonda,

6. poslovna godina Fonda, računovodstveni
sustav, izvješćivanje o portfelju Fonda,

7. druga pitanja važna za Fond.

II. IME, STATUS I
ČLANSTVO U FONDU

*a) Ime i status Fonda*

Članak 2.

(1) Ime Fonda glasi: »Umirovljenički Fond«.

(2) Skraćeno ime Fonda glasi: »UMFOND«.

(3) Poslovna adresa Fonda je adresa Društva za
upravljanje Fondom (u daljnjem tekstu: Društvo).

Članak 3.

(1) Fond u ime Republike Hrvatske osniva Vlada
Republike Hrvatske.

(2) Fond je zasebna imovina i nema svojstvo pravne
osobe, a imovina Fonda se dijeli na udjele.

(3) Fond čini unesena i stečena imovina sukladno
Zakonu i Statutu.

*b) Članstvo u Fondu*

Članak 4.

(1) Članovi Fonda su korisnici mirovina iz
članka 2. stavka 1. Zakona o provođenju Odluke Ustavnog suda Republike Hrvatske
od 12. svibnja 1998. (»Narodne novine« broj 105/04 – u daljnjem tekstu: Zakon o
provođenju Odluke) i to na temelju utvrđene pripadajuće razlike sukladno
člancima 3. i 4. Zakona o provođenju Odluke.

(2) Fond je zatvoren za sve druge članove i
investitore, osim za nasljednike prvog nasljednog reda člana Fonda.

(3) Članovi Fonda postaju vlasnici udjela u
Fondu i imaju pravo na isplatu dokumenata o udjelu.

(4) Hrvatski zavod za mirovinsko osiguranje (u
daljnjem tekstu: HZMO) dužan je predati Društvu bazu podataka članova Fonda u
roku od osam dana od potpisa sporazuma iz stavka 6. ovoga članka, a na temelju
koje će Društvo sastaviti registar članova Fonda.

(5) U vezi korištenja i zaštite osobnih podataka
članova Fonda, HZMO i Društvo dužni su postupati sukladno propisima kojima se
uređuje zaštita osobnih podataka.

(6) HZMO i Društvo dužni su sklopiti sporazum o
načinu, uvjetima i strukturi potrebnih podataka. HZMO je vlasnik baze podataka
i Društvo je ne smije koristiti za druge namjene osim u svrhu upravljanja
Fondom.

(7) HZMO je dužan izvijestiti Društvo o svim
korisnicima mirovine koji su pokrenuli postupke iz članka 42. stavak 1. Zakona
na način da se prikažu korisnici mirovina koji su ostali pri tužbenim
zahtjevima i koji su odustali od tužbenog zahtjeva.

(8) Društvo vodi registar članova Fonda i dužno
je obavijestiti članove Fonda o članstvu i visini obeštećenja u roku od
devedeset dana (90) dana od dana osnivanja Fonda.

(9) Uz obavijest o članstvu iz članka 18. stavak
4. Zakona (u daljnjem u tekstu: Obavijest) Društvo je dužno svakom članu Fonda
dostaviti obrazac posebne izjave (u daljnjem tekstu: Izjava) koji mora
sadržavati podatke iz članka 24. Zakona. Uz navedene podatke, Izjava mora
sadržavati podatke o pravnim posljedicama obeštećenja sukladno članku 24.
Zakona.

(10) Obavijest i Izjava po svojim obilježjima i
sadržaju nisu vrijednosni papir, niti se mogu zalagati i prenositi na treće
osobe.

(11) Obavijest i Izjava izdaju se u četiri
primjerka, a izvornik Obavijesti i Izjave čine sastavni dio dokumentacije o
članstvu svakog člana Fonda.

(12) Svaki obrazac Obavijesti ili Izjave koja uz
potpis člana Fonda sadrži drugačiji tekst od propisanog, potpis druge osobe ili
oznaku i pečat pravne osobe ništavan je.

(13) Svaki član Fonda u registru ima najmanje
sljedeće podatke: ime i prezime, JMBG, adresu, broj udjela, vrijednost udjela,
račun banke za isplatu udjela ili način isplate.

c) Glasačka prava članova Fonda

Članak 5.

Glasačka prava članova Fonda sadržana su u
mogućnosti izbora svojih predstavnika u Upravni odbor Fonda putem registriranih
političkih stranaka i umirovljeničkih Udruga.

III. UPRAVLJANJE
IMOVINOM FONDA

*a) Društvo za upravljanje Fondom*

Članak 6.

(1) Fondom upravlja Društvo za upravljanje
investicijskim fondovima kojega odabere Upravni odbor Fonda. Prije objave
natječaja za izbor Društva, Upravni odbor Fonda dužan je donijeti Pravilnik o
kriterijima za izbor društva za upravljanje Fondom.

(2) Društvo je trgovačko društvo u smislu Zakona
o trgovačkim društvima.

(3) Društvo u upravljanju Fondom nastupa u
pravnom prometu u svoje ime, a za račun Fonda.

(4) Pravo glasovanja iz vrijednosnih papira koji
su u portfelju Fonda, članovi Fonda prenose na Društvo. Članovi Fonda ne prenose
na Društvo glasačka prava koja proizlaze iz obveza Upravnog odbora i Društva za
upravljanje prema samim članovima.

*b) Obveze i odgovornosti Društva za upravljanje Fondom*

Članak 7.

(1) Društvo je dužno upravljati imovinom Fonda s
pozornošću opreznog, urednog i savjesnog gospodarstvenika uz uvažavanje načela
sigurnosti, profitabilnosti, likvidnosti i razdiobe rizika diverzifikacijom
ulaganja u skladu s odredbama Zakona.

(2) Društvo je obvezno svoje poslovanje voditi
odvojeno od poslovanja Fonda.

(3) Društvo odgovara za štetu počinjenu
članovima/vlasnicima dokumenata o udjelima ukoliko postupa protivno Zakonu ili
ovom Statutu.

(4) Društvo u poslovima upravljanja Fondom
upotrebljava svoj pečat.

(5) Društvo može prenijeti ovlast upravljanja
imovinom koja se nalazi izvan Republike Hrvatske upravitelju ili upraviteljima
koji su, prema propisima države u kojoj se nalazi imovina, ovlašteni uprav­ljati tuđim vrijednosnim papirima samo pod uvjetima i na
način koje izglasa Upravni odbor na svojoj sjednici. Valjanost takvog
ovlaštenja provjerava Komisija za vrijednosne papire Republike Hrvatske (u
daljnjem tekstu: Komisija) i izdaje posebnu suglasnost.

*Upravni odbor Fonda*

Članak 8.

(1) Upravni odbor Fonda ima devet članova koje
imenuje i razrješava Vlada Republike Hrvatske sukladno Zakonu. U Upravni odbor
mogu se imenovati predstavnici umirovljenika, članovi Vlade Republike Hrvatske,
nezavisni stručnjaci i druge osobe.

(2) Član Upravnog odbora Fonda ne može biti član
uprave ili nadzornog odbora:

– bilo kojega drugog Društva za upravljanje
investicijskim ili mirovinskim fondovima;

– depozitne banke Fonda;

– bilo koje povezane osobe u odnosu na subjekte
navedene u podstavku 1. i 2. ovoga stavka.

(3) Članovima Upravnog odbora mandat traje 4
godine. Član može biti opozvan i prije isteka mandata. O sazivanju sjednica,
glasovanju i drugim pitanjima bitnim za njegov rad Upravni odbor donosi poseban
Poslovnik.

(4) Članovi Upravnog odbora za svoj rad primaju
mjesečnu nak­nadu u visini jedne i pol prosječne
mirovine u Republici Hrvatskoj u neto iznosu. Naknadu, porez i prirez plaća
Društvo.

Članak 9.

(1) Upravni odbor Fonda ima predsjednika.

(2) Predsjednika Upravnog odbora Fonda imenuje i
razrješava Vlada Republike Hrvatske iz redova članova Upravnog odbora.

Članak 10.

(1) Upravni odbor Fonda nadzire upravljanje
imovinom Fonda, zastupa članove Fonda prema Društvu te obavlja i druge poslove
koji su mu temeljem Zakona stavljeni u nadležnost, a osobito:

– donosi Statut Fonda uz prethodnu suglasnost
Vlade Repub­like Hrvatske,

– odobrava ugovore i sporazume koje Društvo
sklapa za račun Fonda,

– donosi odluku o izboru revizora poslovanja
Fonda,

– utvrđuje načela ulaganja koja su sastavni dio
Statuta Fonda,

– daje druge suglasnosti i odobrenja kada je to
određeno Zakonom,

– podnosi izvješće o poslovanju Fonda Hrvatskom
saboru.

(2) Upravni odbor Fonda može zahtijevati od
Društva da ga izvješćuje i o stanju na tržištu vrijednosnih papira te o drugim
okolnostima bitnim za stvaranje suda o politici upravljanja imovinom Fonda.

Članak 11.

(1) Upravni odbor Fonda odlučuje na sjednicama,
a može odlučivati samo ako je na sjednici prisutno najmanje 7 članova Upravnog
odbora.

(2) Sjednice Upravnog odbora Fonda saziva
predsjednik Uprav­nog odbora Fonda ili drugi član
Upravnog odbora po ovlaštenju predsjednika Upravnog odbora. Uz poziv se
priopćuje prijedlog dnevnog reda.

(3) Sjednice Upravnog odbora Fonda mogu se
održavati i putem telefona (konferencijskom vezom) uz dostavu pisane
suglasnosti.

(4) Upravni odbor Fonda donosi valjane odluke
dvotrećinskom većinom ukupnog broja članova.

Članak 12.

(1) Upravni odbor Fonda u ime i za račun članova
Fonda sklapa s Društvom Ugovor o upravljanju imovinom Fonda.

(2) U ime Upravnog odbora Fonda, Ugovor
potpisuje predsjednik Upravnog odbora.

(3) Ugovorom iz stavka 1. ovog članka uređuje se
osobito trajanje ugovora, način raspolaganja i upravljanja imovinom Fonda,
obveze Društva, vođenje registra članova

Fonda, visina naknade, raskid i otkaz ugovora te
druga pitanja predviđena Zakonom i Statutom.

(4) Upravni odbor odobrava ugovor koji Društvo
sklapa s Depozitnom bankom i o izboru Depozitne banke donosi Pravilnik.

(5) Upravni odbor može na sjednicama predlagati
i raspravljati, odobravati ugovore i sporazume, davati suglasnosti i odobrenja
za sva pitanja koji se odnose na imovinu Fonda ili poslove koje za Društvo
obavlja treća strana.

*c) Imovina Fonda*

Članak 13.

Imovinu Fonda čine novčana sredstva, udjeli,
dionice, obveznice i nekretnine koje u Fond unosi Vlada Republike Hrvatske.
Imovinu Fonda čine i drugi oblici imovine kao i dobit stečena od ulaganja.

*d) Vrsta imovine u koju ulaže Fond*

Članak 14.

(1) Imovina Fonda koju u Fond unosi Vlada
Republike Hrvatske u skladu sa Zakonom ne podliježe posebnim ograničenjima po
vrstama i visini udjela pojedine imovine u ukupnoj imovini Fonda niti se
primjenjuju ograničenja ulaganja u skladu sa Zakonom o investicijskim
fondovima.

(2) Imovina Fonda koja se stječe uslijed
investicijske aktivnosti Fonda ulaže se u sljedećim omjerima:

1. bez ograničenja u dužničke vrijednosne papire
koje je izdala Republika Hrvatska, Hrvatska narodna banka, te za koje garantira
Republika Hrvatska,

2. do 30% imovine Fonda u vrijednosne papire
država članica Europske unije i drugih država članica OECD-a,

3. do 30% imovine Fonda u depozite kod
financijskih institucija, ali ne više od 5 % ukupne imovine Fonda u jednu
financijsku instituciju s tim da taj iznos ne prelazi 5 % jamstvenog kapitala
te financijske institucije,

4. do 30% imovine Fonda u dužničke vrijednosne
papire s kojim se trguje na burzi ili drugom organiziranom tržištu vrijednosnih
papira u Republici Hrvatskoj.

5. do 20% imovine Fonda u vlasničke vrijednosne
papire trgovačkih društava u Republici Hrvatskoj i zemljama OECD-a,

6. do 5% imovine Fonda u nekretnine u Republici
Hrvatskoj,

7. najviše 1% ukupne imovine Fonda može biti
uloženo u opcijske i terminske ugovore samo u svrhu zaštite imovine Fonda.

(3) Na omjere ulaganja iz stavka 2. ovoga članka
primjenjuju se ograničenja ulaganja u skladu sa Zakonom o investicijskim
fondovima.

(4) Imovina Fonda može se ulagati u skladu s
odredbama Zakona sa svrhom povećanja ukupnog prinosa od ulaganja u korist
članova Fonda uz uvažavanje sljedećih načela:

– sigurnost ulaganja imovine,

– raznolikost ulaganja,

– održavanje odgovarajuće likvidnosti i

– profitabilnosti.

Članak 15.

(1) Odstupanja od ograničenja ulaganja iz članka
14. Statuta moguća su radi:

– promjene tržišnih cijena koje predstavljaju
osnovicu za procjenu vrijednosti imovine i obveza Fonda,

– promjene tečaja,

– promjene organizacijskih ili ekonomskih odnosa
među subjek­tima u koje je ulagana imovina Fonda.

(2) Društvo ima obvezu poduzeti mjere da se
aktivnosti ulaganja imovine Fonda usklade u roku koji ne može biti duži od
dvanaest (12) mjeseci.

*e) Zabrana ulaganja Fonda*

Članak 16.

Imovina Fonda ne može se uložiti u:

1. imovinu koja po zakonu nije u pravnom
prometu,

2. dionice, obveznice ili ostale vrijednosne
papire izdane od:

– Depozitne banke Fonda,

– bilo koje osobe koja je povezana s osobama iz
Društva i/ili Upravnog odbora ili Depozitnom bankom Fonda.

IV. VREDNOVANJE IMOVINE
I RASPOLAGANJE UDJELIMA

*a) Vrednovanje imovine*

Članak 17.

(1) Početna vrijednost jednog udjela je jedna
kuna, a svaki udjel predstavlja proporcionalni udjel u neto ukupnoj imovini
Fonda.

(2) Ukupna vrijednost svih udjela Fonda uvijek
će biti jednaka ukupnoj neto imovinskoj vrijednosti Fonda.

(3) Imovinska vrijednost Fonda i vrijednost
udjela određivat će se sukladno načelima vrednovanja prema međunarodnim
računovodstvenim standardima koja se primjenjuju na imovinu i obveze Fonda.

(4) Neto vrijednost imovine Fonda izračunava se
na svaki dan vrednovanja.

(5) Svakog dana vrednovanja također se
izračunava pojedinačna vrijednost udjela.

(6) Izračune iz stavaka 4. i 5. ovoga članka
obavlja Društvo, a potvrđuje Depozitna banka.

(7) Izračun iz stavka 6. ovog članka revidira
nezavisni revizor najmanje jedanput godišnje. Revizor ne smije biti povezana
osoba s Fondom, Društvom ili Depozitnom bankom.

*b) Dokument o udjelu*

Članak 18.

(1) Dokument o udjelu u Fondu (u daljnjem
tekstu: Dokument o udjelu) mora sadržavati sve elemente potrebne da bi član
Fonda dokazao svoje vlasništvo na određenom dijelu imovine i to:

1. ime Fonda, tvrtku i sjedište Društva,

2. naznaku da se radi o Umirovljeničkom Fondu,

3. naznaku o rokovima i uvjetima raspolaganja
udjelima,

4. serijski broj dokumenta o udjelu,

5. broj udjela u imovini Fonda na koje glasi
dokumenta o udjelu,

6. ime vlasnika dokumenta o udjelu s
jedinstvenim matičnim brojem,

7. obveze izdavatelja, odnosno prava vlasnika
dokumenta o udjelu,

8. mjesto i nadnevak izdavanja dokumenta o
udjelu,

9. potpise ovlaštenih osoba Društva i depozitne
banke Fonda.

(2) Zbog načina prijenosa imovine u Fond od strane
Vlade Republike Hrvatske i raspodjele imovine na članove Fonda u skladu s
izabranim pravom raspolaganja udjelima i ovim Statutom, Dokument o udjelu može
sadržavati i sljedeće podatke:

– podatak o pripadajućem iznosu obeštećenja

– ostvareni broj udjela

– iskupljeni broj udjela

– stvarno raspoloživi broj udjela.

(3) Dokument o udjelu ne može se prenositi niti
dati u zalog trećim osobama. Udjeli članova Fonda mogu se stjecati samo
nasljeđivanjem.

*c) Raspolaganje udjelima*

Članak 19.

Raspolaganje udjelima u Fondu daje članu Fonda
slijedeća prava:

1. pravo iskupa udjela u Fondu,

2. pravo na obaviještenost sukladno Zakonu,

3. pravo na pripadajući dio dobiti.

Članak 20.

(1) S obzirom na izbor prava stjecanja i
raspolaganja udjelima u Fondu Društvo vodi dva portfelja, a udjeli se dijele na
dvije vrste:

a) na udjele koji se stječu i s kojima se
raspolaže u tijeku prve dvije godine trajanja fonda

b) na udjele koji se stječu i s kojima se
raspolaže u roku od osam godina s dvije godine počeka.

(2) Članovi Fonda koji se odluče za pravo
stjecanja i raspolaganja udjelima tijekom prve dvije godine trajanja Fonda,
mogu iskupiti jednu četvrtinu pripadajućeg broja udjela svakog drugog i
četvrtog tromjesečja tijekom 2006. i 2007. godine.

(3) Članovi Fonda koji se odluče za pravo
stjecanja i raspolaganja udjelima tijekom osam godina od koje su prve dvije
poček, mogu iskupiti jednu šestinu pripadajućeg broja udjela svakog četvrtog
tromjesečja tijekom 2007., 2008., 2009., 2010., 2011., 2012. godine.

(4) Udjeli članova Fonda ne mogu biti predmet
ovrhe i ne mogu biti dio stečajne mase člana Fonda, kao niti dio stečajne mase
Depozitne banke.

(5) Niti jedan udjel člana Fonda ne može se dati
u zalog, niti prenijeti u korist drugog člana Fonda. Svaka takva radnja, ništetna je. Udjeli članova Fonda mogu se stjecati samo
nasljeđivanjem.

*d) Raspodjela dobiti*

Članak 21.

Realizirana dobit od upravljanja imovinom iz
portfelja čijim udjelima članovi Fonda raspolažu u prve dvije godine trajanja
Fonda i realizirana dobit od upravljanja imovinom iz portfelja čijim udjelima
članovi Fonda raspolažu tijekom osam godina od koje su prve dvije poček,
raspodjeljuje se tako da se jedna polovica dobiti isplaćuje svakom članu Fonda
u skladu sa stvarno raspoloživim brojem udjela u trenutku raspodjele, a druga
polovica dobiti pripada osnivaču Fonda.

*e) Depozitna banka Fonda*

Članak 22.

(1) Fond ima Depozitnu banku (u daljnjem tekstu:
Depozitna banka) koju izabire Društvo uz prethodnu suglasnost Komisije.

(2) Banka koja posredno ili neposredno drži
dionice ili udjele u Društvu za upravljanje Fondom ne može biti Depozitna
banka.

(3) Depozitna banka obavlja sve poslove
predviđene člankom 51. Zakona o investicijskim fondovima, a osobito:

1. izračunava vrijednost Fonda i vrijednost
udjela u Fondu;

2. izdaje dokumente o udjelu, uzima ih nazad i
isplaćuje vlas­niku,

3. osigurava da sredstva od prodaje udjela budu
odmah uplaćena na račun Fonda.

4. izvršava naloge društva u skladu sa Zakonom,
statutom Fonda i Ugovorom s Društvom.

(4) Depozitna banka obvezna je obavljati poslove
s pozornošću savjesnog gospodarstvenika i odgovara za počinjenu štetu Društvu i
članovima Fonda ako ne obavlja ili nepravilno obavlja poslove navedene u
Ugovoru sa Društvom.

(5) Depozitna banka i Društvo propisuju ugovorom
svoja međusobna prava i obveze.

(6) Depozitna banka će svakog burzovnog dana
utvrđivati neto vrijednost imovine Fonda odnosno neto vrijednost po jednom
udjelu u Fondu.

(7) Najviša naknada Depozitne banke ne može
iznositi više od 0,05% ukupne imovine Fonda, a naknada je uračunana u godišnju
naknadu koju obračunava Društvo.

V. NAKNADA DRUŠTVU

Članak 23.

(1) Godišnja naknada Društva za upravljanje
Fondom iz kojeg pokriva sve troškove upravljanja može iznositi najviše 0,15 % od
ukupne vrijednosti imovine Fonda.

(2) Naknadu za upravljanje Fondom Društvu plaća
Vlada Repub­like Hrvatske i ne oduzima se od ukupne
imovine Fonda.

Članak 24.

Društvo je obvezno svako polugodište izraditi
posebno izvješće o imovini s kojom se trguje i obračunatim naknadama i
dostaviti ga Upravnom odboru i Komisiji.

Članak 25.

Komisija je obvezna najmanje jednom godišnje
izvršiti nadzor nad načinom obračuna naknade te o tome izvijestiti Upravni
odbor Fonda. Nalaz i nalog Komisije obvezujući su za Upravni odbor.

Članak 26.

Po isteku roka od dvije godine Upravni odbor i
Društvo obvezni su zaključiti novi ugovor o načinu i visini obračuna naknade za
upravljanje Fondom.

VI. POSLOVNA GODINA I
FINANCIJSKI IZVJEŠTAJI

Članak 27.

(1) Poslovnom godinom Fonda smatra se
kalendarska godina koja počinje 1. siječnja i završava 31. prosinca za odnosnu
godinu.

(2) Društvo vodi vlastito računovodstvo i
računovodstvo Fonda u skladu sa važećim propisima Republike Hrvatske. Društvo
je dužno voditi poslovne knjige Fonda odvojeno od poslovnih knjiga Društva
sukladno zakonskim propisima.

(3) Financijske izvještaje provjeravat će
ovlašteni revizor Fonda kojeg odabire Upravni odbor.

Nalaz i mišljenje revizora o obavljenoj reviziji
bit će uneseni u cijelosti u svaki godišnji financijski izvještaj.

Članak 28.

(1) Društvo će za Fond obvezno izraditi zasebne
tromjesečne, polugodišnje, devetomjesečne i godišnje financijske izvještaje.

(2) Izvještaji iz stavka 1. ovoga članka
obuhvaćaju najmanje sve podatke navedene u člancima 5. i 6. Zakona o
investicijskim fondovima u skladu s međunarodnim računovodstvenim standardima.

(3) Navedene će izvještaje Društvo dostavljati
Upravnom odboru Fonda kao i Komisiji u zakonom propisanim rokovima.

(4) Društvo će godišnje i polugodišnje
financijske izvještaje zajedno sa izvještajem o razvoju i strukturi Fonda
objavljivati u »Narodnim novinama« i jednom dnevnom listu.

VII. LIKVIDACIJA I
PREOBLIKOVANJE FONDA

Članak 29.

Fond se ne može preoblikovati u zatvoreni investicijski
Fond niti u bilo koju drugu pravnu osobu.

VIII. POSLOVNA TAJNA

Članak 30.

Poslovnom tajnom smatrat će se sve isprave i
podaci vezani uz poslovanje Društva i Fonda čije bi priopćavanje bilo protivno
interesima Fonda. Svi zaposlenici Društva kao i osobe koje po ugovornoj osnovi
obavljaju poslove za Fond ili Društvo, dužni su čuvati poslovnu tajnu.

Poslovnom tajnom smatraju se naročito podaci o
vlasnicima udjela, o veličini i vrijednosti njihovih udjela ili o ostvarenoj
dobiti u Fondu.

IX. ZAVRŠNE ODREDBE

Članak 31.

(1) Ovaj Statut donosi Upravni odbor Fonda uz
prethodnu suglasnost Vlade Republike Hrvatske i smatra se izvornikom. Izvornik
Statuta čuva se u sjedištu Društva.

(2) Za čuvanje Statuta odgovoran je predsjednik
uprave Društva koji je dužan po zahtjevu bilo kojeg člana Fonda, omogućiti uvid
u Statut.

Članak 32.

Ovaj Statut stupa na snagu nakon što ga odobri
Komisija, osmog dana od objave u »Narodnim novinama«.

Klasa: 140-01/05-01/172

Urbroj: 526-09-05-1

Zagreb, 28. rujna 2005.

Za Upravni odbor

**Damir Polančec, predsjednik**, v. r.

Statut, NN 119/2005-2170